নেত্রকোনা, ১৩ জুলাই  (শীর্ষ নিউজ ডটকম): ঢাকার পিলখানা বিডিআর বিদ্রোহে সেনা অফিসার হত্যা মামলার প্রত্যক্ষ ও চার্জশিটভুক্ত পলাতক এক আসামিকে নেত্রকোনায় গ্রেফতার করা হয়েছে। গ্রেফতারকৃত আসামি সিপাহী (৬১৭৬৩) মো. কামরুল হাসান কেন্দুয়া থানার পাঁচহাট গ্রামের আবুল হাশেমের পুত্র। আজ বুধবার দুপুর ১টায় কেন্দুয়া থানা পুলিশ তাকে গ্রেফতার করে। পরে বিকেল ৪টায় নেত্রকোনা পুলিশ সুপার কার্যালয়ে তাকে সাংবাদিকদের সামনে হাজির করা হয়।  সদর থানার এএসপি সার্কেল মো. আসাদুজ্জামান সাংবাদিকদের জানান, সিপাহী মো. কামরুল হাসান ডিএমপি নিউমার্কেট থানার মামলা  নং ৯(৪)০৯-এর হত্যা ও বিস্ফোরক দ্রব্য আইনের চার্জশিটভুক্ত পলাতক আসামি।  আজ দুপুর ১টায় পুলিশ বিশেষ অভিযান চালিয়ে নয়াপাড়া ইউনিয়নের পাঁচহাট গ্রামের কোনাপাড়া এলাকা থেকে তাকে গ্রেফতার করা হয়েছে। তার বিরুদ্ধে হত্যা মামলা ও বিস্ফোরক দ্রব্য আইনে ৩২টি গ্রেফতারি পরোয়ানা মুলতবি ছিল।  (শীর্ষ নিউজ ডটকম/প্রতিনিধি/আরআর/১৭:০২ ঘ.)